Heilsamen grot tovoren. Leven vrunde. Wy begheren juwer ersamicheit to wetende, wo dat wy hir to Abo vorsammelt weren alzo hute uppe dessen dach umme sake willen, dar uns macht ane lach. Des gaff uns Donhoff Calle klegheliken to kennende, wo dat he bynnen kort ghewest is in juwer stad to Revele, dar eme grot unghemak ghescheen is unde groet hovart van den juwen, des he vaken vor jw gheclaghet hefft, men doch eme dat nicht helpen mochte, unde is dar sere hoenspraket unde syn bedderve wyff desgheliken, dat he doch menet, dat eme to unrechte ghescheen is unde dat he doch ny sulkes vordenet hadde umme jw edder de juwen; unde ok syner dener en wart dar gheslaghen unde ghewundet went in den doet uppe der vryheit by dem klocktorne unde wart vordan van der vryheit ghenomen unde wart in de hechte ghevoret; unde vordermer synt dar 2 syner dener van der vryheit ghenomen, den vort de koppe worden affghehouwen, dat he doch menet, dat eme unde synen deneren dar to kort ane ghescheen sy unde mer umme hovardes unde hates willen wan umme rechtes willen. Leven vrunde. Sulke sake hefft he uns vorghebracht unde hefft uns ghebeden mit jw to vormoghende, dat gy eme darvor so vele willen doen also recht is, beyde vor den hoen, smaheyt unde schaden, de eme darane ghescheen is unde den synen, so dat eme des vorder neen behoeff ne were heren edder vrunt darumme to beswarende, dat he doch ungherne dede, wo eme redelicheyt mach weddervaren van jw unde den juwen. Ok, leven vrude, dat wy jw hir so depe umme scriven, dat kumpt van derweghen to, wente he hir mit uns in dem lande en inwoner is unde under dem rike beseten unde ok under dersulven herscop beseten, dar wy under beseten synt; darumme synt wy eme des van rechtes weghen pleghe behulplik to wesende in allen saken, dar he recht ane is, na unser vormoghe, dar he unser to behovet. Darumme bidde wy jw, leven vrunde, mit vlyte, deme erbenomeden Donhoff Callen redelicheit to doende vor desse vorgherorde sake, efft se sik so vorlopen in der warheit, alzo vorgheroret is, unde jo in guder naburschop vordan to sittende, dat kumpt uns beyden even, unde hirup een gutlik antwarde unghetoghert. Got sy mit jw. Screven to Abo des neghesten dinghesdages na sunte Mertens dage, under unsen ingheseghelen. Karll Bunde, Sonne Sonnesson, Benckt Ludekesson unde Nickels Oelsson, rikesraet in Sweden. Adress: An de ersamen borghermestere unde raetlude to Revele kome desse breff.